भारत के लोकसेवा आयोग के सालाना परीक्षा के घोषणा आयोग के वेबसाइट पर कर दिहल गइल बा.
सिविल सर्विसेज खातिर प्रारंभिक परीक्षा २० मई २०१२ के करावल जाई. परिक्षार्थियन के चाहीं कि फार्म भरे से पहिले तय कर लें कि उनुका लगे जरूरी अर्हता बा कि ना. परीक्षा में शामिल हो गइला के मतलब ई ना होखी कि उनुका के योग्य मान लिहल गइल बा.
जे लोग एह खातिर आवेदन दिहल चाहत बा से निर्धारित वेबसाइट पर जा के आनलाइन आवेदन कर देव. ओहिजा एह बारे में सगरी जानकारियो दिहल गइल बा.
आवेदन करे के आखिरी तारीख ५ मार्च २०१२ के अधरतिया ११ बज के ५९ मिनट ले रही. ओकरा बाद ई लिंक काम कइल बंद कर दी. जिन लोगन के आवेदन सही पावल जाई ओह लोग के ई एडमिशन सर्टिफिकेट आयोग के वेबसाइट पर उपलब्ध करावल जाई जहाँ से ओकरा के डाउनलोड कइल जा सकी. डाक से कवनो एडमिट कार्ड ना भेजल जाई.
बतावल गइल बा कि प्रारंभिक परीक्षा, प्रीलिम, में निगेटिव मार्किंग के व्यवस्था लागू रही आ गलत जबाव देबे वाला के नंबर काट लिहल जाई.
परीक्षा भवन में कवनो तरह के संचार साधन ना ले जाये दिहल जाई.
प्रारंभिक परीक्षा पास करे वाला के फेर मुख्य परीक्षा आ साक्षात्कार के सामना करे के पड़ी.
अबहीं खाली प्रारंभिक परीक्षा खातिर आवेदन लिहल जाई. बाद में सक्षम लोग के फेर मुख्य परीक्षा खातिर आवेदन करे के पड़ी.
मुख्य परीक्षा अक्टूबर भा नवम्बर में करावे के संभावना बा.
अर्हता
राष्ट्रीयता – आई ए एस आ आई पी एस खातिर भारत के नागरिक होखल जरूरी बा. बाकी सेवा खातिर भारत भा नेपाल भा भूटान के नागरिकता भा ऊ तिब्बती लोग जे पहली जनवरी १९६२ से पहिले भारत आ गइल रहे, भा पाकिस्तान, बर्मा, श्रीलंका, केन्या, युगाण्डा, तांजानिया, जाम्बिया, मलावी, जैरे, इथियोपिया आ वियेतनाम से स्थायी रूप से भारत रहे आइल लोग. जे लोग भारत के नागरिक ना होई ओह लोग का लगे भारत सरकार के दिहल अर्हता प्रमाणपत्र होखल जरूरी रही.
उमिर – पहली अगस्त २०१२ का दिने कम से कम २१ साल के होखल जरूरी बा आ तीस साल से कम के उमिर होखे के चाहीं. कहे के मतलब कि २ अगस्त १९६२ का पहिले जनमल भा १ अगस्त १९९१ का बाद जनमल लोग एह खातिर योग्य ना रही. हँ, अनुसूचित जाति भा जनजाति खातिर पाँच साल आ अन्यपिछड़ा वर्ग खातिर अधिकतम उमिर में तीन साल के छूट दिहल जाई. कुछ अउरियो तरह के लोग खातिर उमिर सीमा में मिले वाला छूट के विवरण आयोग का साइट पर देखल जा सकेला.
परीक्षा केन्द्र – प्रारंभिक परीक्षा अगरतला, अहमदाबाद, एजावल,अलीगढ़, इलाहाबाद, औरंगाबाद, बैंगलोर. बरेली, भोपाल, चंडीगध, चेन्नई, कटक, देहरादून, दिल्ली, धारवाड, दिसपुर, गंगटोक, हैदराबाद, इमंफाल, इटानगर, जयपुर, जम्मू, जोधपुर, जोरहाट, कोचि, कोहिमा, कोलकाता, लखनऊ, मदुराई, मुंबई, नागपुर, पणजी, पटना, पुड्डुचेरी, पोर्ट ब्लेयर, रायपुर, राँची, संबलपुर, शिलांग, शिमला, श्रीनगर, थिरुवनन्तपुरम, तिरुपति, उदयपुर, आ विशाखापत्तनम में करावल जाई.
भरसक परीक्षार्थी के ओकरा पसंद के केन्द्र दिहल जाई बाकिर आयोग चाहे त फेर बदल कर सकेला. हँ दृष्टिहीन परीक्षार्थीयन के परीक्षा चेन्नई, दिल्ली, हैदराबाद, कोलकाता, लखन, दिसपुर, आ मुंबई एही आठ जगहा करावल जाई.
परीक्षा केन्द्र बदले के निहोरा ना सुनल जाई.
अउरी जानकारी खातिर आयोग के वेबसाइट पर जाईं
29 total views, 4 views today
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva san_Deva bho_Deva bho_Deva bho_Deva bho_Deva bho_Deva bho_Deva eng_Latn